Тоня Трайкова
Щедро се лее…

chitanka.info

Щедро се лее водата от извора топъл,

върху мозайката слънчеви струи извива,

голото тяло възкръсва от нейния допир,

своята женственост смаяно то преоткрива.

И до колоната с меки контури белее,

сякаш е мраморен торс да почива оставен.

Някой творец, подир своите мисли зареян,

да го заглади с длетото докрай е забравил.

Ала е вдъхнал живот и това е по-важно.

И сред блестящите капки, които се гонят,

може за миг да изникне над камъка влажен

като небесен вестител едно водно конче.

Може да блика сега изначалната същност

и да се слива с онази, дошла от дълбоко,

толкова чиста и щедра вода, може също

заедно двете да стигнат спокойно до Бога.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.